CELEX: 32021D1111(01)
Language: lv
Date: 2021-10-27 00:00:00
Title: Komisijas Lēmums (2021. gada 27. oktobris), ar ko izveido ekspertu grupu “Invaliditātes platforma” 2021/C 457 I/01

11.11.2021   
               
               
                  LV
               
               
                  Eiropas Savienības Oficiālais Vēstnesis
               
               
                  CI 457/1
               
            
         KOMISIJAS LĒMUMS
         (2021. gada 27. oktobris),
         ar ko izveido ekspertu grupu “Invaliditātes platforma”
         (2021/C 457 I/01)
         EIROPAS KOMISIJA,
         ņemot vērā Līgumu par Eiropas Savienības darbību,
         tā kā:
         
                     (1)
                  
                  
                     Saskaņā ar Līguma par Eiropas Savienības darbību 10. pantu, nosakot un īstenojot savu politiku un darbības, Savienība tiecas apkarot diskrimināciju, tostarp diskrimināciju invaliditātes dēļ. Saskaņā ar 19. pantu Padome saskaņā ar īpašu likumdošanas procedūru, saņēmusi Eiropas Parlamenta piekrišanu, ar vienprātīgu lēmumu var paredzēt attiecīgus pasākumus, lai cīnītos pret diskrimināciju dzimuma, rases vai etniskās izcelsmes, reliģijas vai pārliecības, invaliditātes, vecuma vai dzimumorientācijas dēļ.
                  
               
                     (2)
                  
                  
                     Apvienoto Nāciju Organizācijas Konvencija par personu ar invaliditāti tiesībām (“Konvencija”) (1) Savienībā stājās spēkā 2011. gada 23. janvārī, un tā ir saistoša Savienības iestādēm un tās dalībvalstīm saskaņā ar to attiecīgajām kompetencēm.
                  
               
                     (3)
                  
                  
                     Saskaņā ar Komisijas paziņojumu “Savienība, kurā valda līdztiesība: Personu ar invaliditāti tiesību stratēģija 2021.-2030. gadam” (“Invaliditātes tiesību stratēģija”) (2), Komisijai ir jāizmanto speciālistu zināšanas padomdevējā struktūrā, ko dēvēs par Invaliditātes platformu.
                  
               
                     (4)
                  
                  
                     Tāpēc ir jāizveido invaliditātes jomas ekspertu grupa un jānosaka tās uzdevumi un struktūra saskaņā ar Komisijas Lēmumu C(2016) 3301 (3) (“horizontālie noteikumi”).
                  
               
                     (5)
                  
                  
                     Invaliditātes platformai būtu jāpalīdz atvieglot sadarbību starp Komisiju un dalībvalstīm, īstenojot Invaliditātes tiesību stratēģiju un Konvenciju, vienlaikus pilnībā ievērojot to attiecīgās kompetences. Tai būtu jānodrošina forums, kurā apspriest attiecīgās politikas norises invaliditātes jomā, tostarp apmainīties ar labu praksi, un atspoguļot invaliditātes daudzveidību.
                  
               
                     (6)
                  
                  
                     Invaliditātes platformai būtu jāsastāv no augsta līmeņa pārstāvjiem no valstu pārvaldes iestādēs izveidotiem kontaktpunktiem jautājumos, kas saistīti ar Konvencijas īstenošanu. Invaliditātes platformas darbā būtu jāpiedalās arī ekspertiem no ES līmeņa pilsoniskās sabiedrības organizācijām, kas pārstāv personas ar invaliditāti, citām attiecīgām pilsoniskās sabiedrības organizācijām, kā arī no pakalpojumu sniedzējiem personām ar invaliditāti.
                  
               
                     (7)
                  
                  
                     Būtu jāizstrādā noteikumi par Invaliditātes platformas locekļiem pieejamās informācijas izpaušanu.
                  
               
                     (8)
                  
                  
                     Personas dati būtu jāapstrādā saskaņā ar Eiropas Parlamenta un Padomes Regulu (ES) 2018/1725 (4),
                  
               IR NOLĒMUSI ŠĀDI.
         
            1. pants
            Priekšmets
            Tiek izveidota invaliditātes ekspertu grupa, kuras nosaukums ir “Invaliditātes platforma” (“platforma”).
         
         
            2. pants
            Uzdevumi (5)
            
            Platformas uzdevumi ir šādi:
            
                        (a)
                     
                     
                        atbalstīt Invaliditātes tiesību stratēģijas, kā arī valstu stratēģiju, plānu vai politikas īstenošanu invaliditātes jomā;
                     
                  
                        (b)
                     
                     
                        veicināt sadarbību starp Komisiju un dalībvalstīm jautājumos, kas saistīti ar Konvencijas īstenošanu;
                     
                  
                        (c)
                     
                     
                        palīdzēt Komisijai sagatavot politikas iniciatīvas vai tiesību aktu priekšlikumus invaliditātes jomā;
                     
                  
                        (d)
                     
                     
                        izveidot sadarbību un koordināciju starp Komisiju un dalībvalstīm un ieinteresētajām personām jautājumos, kas saistīti ar Savienības tiesību aktu, programmu un politikas īstenošanu invaliditātes jomā;
                     
                  
                        (e)
                     
                     
                        apmainīties ar pieredzi un labu praksi invaliditātes jomā.
                     
                  
         
            3. pants
            Apspriedes
            Komisija var apspriesties ar platformu par jebkuru jautājumu, kas saistīts ar Savienības politikas un tiesību aktu izstrādi, ar kuriem īsteno Invaliditātes tiesību stratēģiju un Konvenciju.
         
         
            4. pants
            Locekļi
            
               1.   Locekļi ir dalībvalstu iestādes, kas izraudzītas par kontaktpunktiem Konvencijas īstenošanai, kā arī ES līmeņa pilsoniskās sabiedrības organizācijas, kas pārstāv personas ar invaliditāti, citas attiecīgās pilsoniskās sabiedrības organizācijas, kā arī pakalpojumu sniedzēji personām ar invaliditāti.
            
            
               2.   Locekļi izvirza savus pārstāvjus (pa vienam augsta līmeņa pārstāvim un vienam pārstāvja vietniekam) un raugās, lai viņu pārstāvjiem būtu augsta līmeņa zināšanas.
            
            
               3.   Dalīborganizācijas, kuras vairs nespēj pilnvērtīgi piedalīties platformas apspriedēs vai kuras pēc Komisijas Nodarbinātības, sociālo lietu un iekļautības ģenerāldirektorāta (EMPL ĢD) domām neatbilst Līguma par Eiropas Savienības darbību 339. panta nosacījumiem, vai kuras atkāpjas, vairs neuzaicina uz sanāksmēm un var tikt aizstātas līdz to pilnvaru termiņa beigām.
            
         
         
            5. pants
            Platformas dalībnieku atlases process
            
               1.   Dalībvalstu iestādes ieceļ ar tiešu uzaicinājumu.
            
            
               2.   Šā lēmuma 4. panta 1. punktā minētās platformas dalīborganizācijas izraugās, izmantojot publisku uzaicinājumu iesniegt pieteikumus, ko publicē Komisijas ekspertu grupu un citu līdzīgu struktūru reģistrā (“Ekspertu grupu reģistrs”). Uzaicinājumu iesniegt pieteikumus var publicēt arī citur, piemēram, īpaši šim nolūkam izveidotās tīmekļvietnēs (6). Uzaicinājumā iesniegt pieteikumus precīzi norāda atlases kritērijus, tostarp vajadzīgās specializētās zināšanas un intereses, kas jāpārstāv saistībā ar darba pienākumu izpildi un norāda pilnvaru termiņu. Pieteikumu iesniegšanas minimālais termiņš ir četras nedēļas.
            
            
               3.   Dalīborganizācijas apstiprina EMPL ĢD ģenerāldirektors, izvēloties pieteikumu iesniedzējus, kuri ir kompetenti 2. un 3. pantā minētajās jomās un kuri pieteikušies, atbildot uz uzaicinājumu iesniegt pieteikumus. Locekļi paliek amatā līdz nomaiņai vai pilnvaru termiņa beigām. Pilnvaru termiņu var pagarināt.
            
            
               4.   Lai par locekļiem varētu iecelt organizācijas, tām jāreģistrējas Pārredzamības reģistrā.
            
         
         
            6. pants
            Priekšsēdētājs
            Platformu vada EMPL ĢD pārstāvis.
         
         
            7. pants
            Darbība
            
               1.   Platforma darbojas pēc EMPL ĢD pieprasījuma saskaņā ar horizontālajiem noteikumiem (7).
            
            
               2.   Platformas sanāksmes parasti notiek Komisijas telpās vai tiešsaistē.
            
            
               3.   EMPL ĢD nodrošina sekretariāta pakalpojumus. Platformas un tās apakšgrupu sanāksmēs var uzaicināt piedalīties ieinteresētus Komisijas ierēdņus no citām struktūrvienībām.
            
            
               4.   Vienojoties ar EMPL ĢD, platforma ar vienkāršu balsu vairākumu var nolemt, ka apspriešana būs atklāta.
            
            
               5.   Apspriežu protokoliem par visiem darba kārtības punktiem un platformas sniegtajiem atzinumiem jābūt jēgpilniem un pilnīgiem. Protokolus priekšsēdētāja pārraudzībā sagatavo sekretariāts.
            
            
               6.   Atzinumus, ieteikumus vai ziņojumus platforma pieņem vienprātīgi. Balsojuma gadījumā rezultātu nosaka ar locekļu balsu vienkāršu vairākumu. Locekļiem, kuri balsojuši pret vai atturējušies, ir tiesības pieprasīt, lai atzinumiem, ieteikumiem vai ziņojumiem pievieno dokumentu, kurā sniegts viņu nostājas pamatojuma kopsavilkums.
            
         
         
            8. pants
            Apakšgrupas
            
               1.   EMPL ĢD var izveidot apakšgrupas, kas darbojas īpašu jautājumu izskatīšanai atbilstoši EMPL ĢD noteiktajam darba uzdevumam. Apakšgrupas strādā saskaņā ar horizontālajiem noteikumiem un atskaitās platformai. Kolīdz apakšgrupas uzdevums izpildīts, to izformē.
            
            
               2.   Apakšgrupu locekļus, kas nav platformas locekļi, izvēlas, izmantojot publisku uzaicinājumu iesniegt pieteikumus, saskaņā ar 5. pantu un horizontālajiem noteikumiem (8).
            
         
         
            9. pants
            Pieaicinātie eksperti
            Darbam platformā vai tās apakšgrupās EMPL ĢD var īpašos gadījumos pieaicināt ekspertus ar specifiskām zināšanām kādā darba kārtības jautājumā.
         
         
            10. pants
            Novērotāji
            
               1.   Personām, kas darbojas privātpersonas statusā, pilsoniskās sabiedrības organizācijām un publiskām struktūrām, kas nav dalībvalstu iestādes, tostarp no kandidātvalstīm un Islandes, Lihtenšteinas un Norvēģijas, saskaņā ar horizontālajiem noteikumiem ar tiešu uzaicinājumu var piešķirt novērotāja statusu.
            
            
               2.   Organizācijas un publiskās struktūras, kas ieceltas novērotāja statusā, izvirza savus pārstāvjus.
            
            
               3.   Novērotāji un to pārstāvji ar priekšsēdētāja piekrišanu var piedalīties platformas apspriedēs un sniegt specializētas zināšanas. Tomēr viņiem nav balsstiesību, un viņi nevar piedalīties platformas vai tās apakšgrupu ieteikumu vai padomu formulēšanā.
            
         
         
            11. pants
            Reglaments
            Vienojoties ar EMPL ĢD un pamatojoties uz tā priekšlikumu, platforma ar vienkāršu tās locekļu balsu vairākumu saskaņā ar horizontālajiem noteikumiem pieņem reglamentu, pamatojoties uz ekspertu grupu darba standartreglamentu (9).
         
         
            12. pants
            Dienesta noslēpums un klasificētas informācijas apstrāde
            Uz platformas locekļiem un to pārstāvjiem, kā arī pieaicinātajiem ekspertiem un novērotājiem attiecas dienesta noslēpuma neizpaušanas pienākums, kas saskaņā ar Līgumiem un to īstenošanas noteikumiem attiecas uz visiem iestāžu locekļiem un to darbiniekiem, kā arī Komisijas drošības noteikumi, kas attiecas uz Savienības klasificētās informācijas aizsardzību un ir noteikti Komisijas Lēmumā (ES, Euratom) 2015/443 (10) un 2015/444 (11). Ja šis pienākums netiek ievērots, Komisija var veikt attiecīgus pasākumus.
         
         
            13. pants
            Pārredzamība (12)
            
            
               1.   Platformu un tās apakšgrupas reģistrē Ekspertu grupu reģistrā.
            
            
               2.   Ekspertu grupu reģistrā publicē šādus datus par platformas un tās apakšgrupu sastāvu:
               
                           —
                        
                        
                           dalībvalstu iestāžu nosaukumus;
                        
                     
                           —
                        
                        
                           dalīborganizāciju nosaukumus;
                        
                     
                           —
                        
                        
                           novērotāju nosaukumus, tostarp trešo valstu iestāžu nosaukumus.
                        
                     
            
               3.   Visus attiecīgos dokumentus, ieskaitot darba kārtību, protokolus un dalībnieku iesniegtos materiālus, dara pieejamus Ekspertu grupu reģistrā vai ar saiti, ko publicē reģistrā un kas ved uz īpašu vietni, kurā attiecīgā informācija atrodama. Piekļuvei īpašajām vietnēm nav vajadzīga lietotāja reģistrācija un nav citādu ierobežojumu. Pirms sanāksmes laikus publicē tās darba kārtību un citus informatīvus dokumentus, un pēc tās laikus publicē sanāksmes protokolu. Atkāpes no publicēšanas prasības paredz tikai tad, ja uzskata, ka dokumenta izpaušana varētu kaitēt sabiedrības vai privāto interešu aizsardzībai, kā noteikts Regulas (EK) Nr. 1049/2001 (13) 4. pantā.
            
         
         
            14. pants
            Sanāksmju izmaksas
            
               1.   Platformas un tās apakšgrupu darbā iesaistītās personas nesaņem atlīdzību par sniegtajiem pakalpojumiem.
            
            
               2.   Platformas un tās apakšgrupu darbā iesaistīto personu ceļa un uzturēšanās izdevumus atlīdzina Komisija. Izdevumus atlīdzina saskaņā ar Komisijā spēkā esošajiem noteikumiem, nepārsniedzot pieejamās apropriācijas, ko Komisijas struktūrvienībām piešķir saskaņā ar ikgadējo resursu sadalījuma procedūru.
            
         
         
            15. pants
            Piemērojamība
            Šo lēmumu piemēro līdz 2030. gada 31. decembrim.
         
         
            Briselē, 2021. gada 27. oktobrī
            
               
                  Komisijas vārdā —
               
               Helena DALLI
               
                  Komisijas locekle
               
            
         
         
            (1)  OV L 23, 27.1.2010., 35. lpp.
         
         
            (2)  COM(2021) 101 final.
         
            (3)  Komisijas Lēmums C(2016) 3301 (2016. gada 30. maijā) ar ko nosaka horizontālus noteikumus attiecībā uz Komisijas ekspertu grupu izveidi un darbību.
         
            (4)  Eiropas Parlamenta un Padomes Regula (ES) 2018/1725 (2018. gada 23. oktobris) par fizisku personu aizsardzību attiecībā uz personas datu apstrādi Savienības iestādēs, struktūrās, birojos un aģentūrās un par šādu datu brīvu apriti un ar ko atceļ Regulu (EK) Nr. 45/2001 un Lēmumu Nr. 1247/2002/EK (OV L 295, 21.11.2018., 39 lpp.).
         
            (5)  Šo sarakstu vajadzības gadījumā var pielāgot saskaņā ar horizontālajiem noteikumiem.
         
            (6)  https://ec.europa.eu/social/main.jsp?catId=1137&langId=lv
         
            (7)  Skatīt horizontālo noteikumu 13.1. pantu.
         
            (8)  Skatīt horizontālo noteikumu 10. pantu un 14. panta 2. punktu.
         
            (9)  Skatīt horizontālo noteikumu 17. pantu.
         
            (10)  Komisijas Lēmums (ES, Euratom) 2015/443 (2015. gada 13. marts) par drošību Komisijā (OV L 72, 17.3.2015., 41. lpp.).
         
            (11)  Komisijas Lēmums (ES, Euratom) 2015/444 (2015. gada 13. marts) par drošības noteikumiem ES klasificētas informācijas aizsardzībai (OV L 72, 17.3.2015., 53. lpp.).
         
            (12)  Personas, kas nevēlas, lai viņu vārdi tiktu atklāti, atbildīgajam ģenerāldirektorātam var iesniegt pieprasījumu par atkāpi no šā noteikuma. Atkāpi piešķir, ja tam ir likumīgs pamatojums saistībā ar konkrētās personas īpašo situāciju, jo īpaši, ja eksperta vārda izpaušana varētu apdraudēt tā drošību vai integritāti.
         
            (13)  Tādu izņēmumu nolūks ir aizsargāt sabiedrisko drošību, militāros jautājumus, starptautiskās attiecības, finansiālo, monetāro vai saimniecisko politiku, personas privātumu un neaizskaramību, komerciālās intereses, tiesvedību un juridiskās konsultācijas, inspekcijas/izmeklēšanas/revīzijas un iestādes lēmumu pieņemšanas procesu.